CELEX: C2004/262/94
Language: el
Date: 2004-10-23 00:00:00
Title: Υπόθεση T-329/04: Προσφυγή της Viasat Broadcasting UK Ltd. κατά της Επιτροπής των Ευρωπαϊκών Κοινοτήτων που ασκήθηκε στις 2 Αυγούστου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/50
            
         Προσφυγή της Viasat Broadcasting UK Ltd. κατά της Επιτροπής των Ευρωπαϊκών Κοινοτήτων που ασκήθηκε στις 2 Αυγούστου 2004
   (Υπόθεση T-329/04)
   (2004/C 262/94)
   Γλώσσα διαδικασίας: η δανική
   Η Viasat Broadcasting UK Ltd., με έδρα το West Drayton (Μεγάλη Βρετανία Storbritannien), εκπροσωπούμενη από τον δικηγόρο Simon Evers Hjelmborg, άσκησε ενώπιον του Πρωτοδικείου των Ευρωπαϊκών Κοινοτήτων στις 2 Αυγούστου 2004 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 1 της αποφάσεως της Επιτροπής, της 19ης Μαΐου 2004, στην αφορώσα κρατική ενίσχυση υπόθεση C 2/2003 (ex NN 22/2002) για τα υπέρ της TV2/Danmark μέτρα της Δανίας, καθόσον αφορά το μέρος της αποφάσεως που δέχεται ότι η ενίσχυση συμβιβάζεται προς την κοινή αγορά κατ' εφαρμογήν του άρθρου 86, παράγραφος 2, ΕΚ,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η Επιτροπή ενέκρινε με την προσβαλλόμενη απόφαση την ενίσχυση που χορηγήθηκε κατά τα έτη 1995 έως 2002 στην TV2/DANMARK υπό την μορφή πόρων από τέλη τηλεοράσεως και ορισμένων άλλων μέτρων, ως συνάδουσα προς την κοινή αγορά, με εξαίρεση ποσό 628,2 εκατομμυρίων δανικών κορόνων που, κατά την Επιτροπή, συνιστά παράνομη κρατική ενίσχυση και του οποίου την επιστροφή το Βασίλειο της Δανίας υποχρεούται να ζητήσει από την TV 2/DANMARK A/S. Η προσφεύγουσα ζητεί να ακυρωθεί το μέρος της αποφάσεως όπου η Επιτροπή δέχεται ότι η ενίσχυση συμβιβάζεται προς την κοινή αγορά.
   Η προσφεύγουσα προβάλλει ότι η Επιτροπή προέβη σε εσφαλμένη εκτίμηση σε συνάρτηση με τον έλεγχο του αν τα κοινής ωφελείας καθήκοντα της TV 2/DANMARK A/S καθορίζονται με επαρκή ακρίβεια, εφόσον αναγνώρισε ότι όλα τα προγράμματα της TV 2/DANMARK A/S συνιστούν σε όλη τους την έκταση δραστηριότητες κοινής ωφελείας. Αυτό ακριβώς το γεγονός καθιστά δύσκολο να ελεγχθεί αν το Δανικό Δημόσιο τήρησε και θα εξακολουθεί να τηρεί τους κοινοτικούς κανόνες ανταγωνισμού, ιδίως το άρθρο 87, παράγραφος 1, της Συνθήκης ΕΚ, σε συνδυασμό με το άρθρο 86, παράγραφος 2.
   Η προσφεύγουσα προβάλλει περαιτέρω ότι η μέθοδος εκτιμήσεως της Επιτροπής περί του αν η διαπιστωθείσα ενίσχυση κατά την έννοια του άρθρου 87, παράγραφος 1, ΕΚ συμβιβάζεται προς την κοινή αγορά κατ' εφαρμογήν του άρθρου 86, παράγραφος 2, ΕΚ πάσχει, διότι η μέθοδος αυτή δεν λαμβάνει υπόψη την ύπαρξη έμμεσης (οριζόντιας) ενισχύσεως (σταυροειδούς επιδοτήσεως) κατά παράβαση του άρθρου 87, παράγραφος 1, ΕΚ,
   
               —
            
            
               εφόσον μια περιορίζουσα τον ανταγωνισμό συμπεριφορά της TV 2/DANMARK A/S στην αγορά για προσφορά τηλεοπτικών διαφημίσεων δεν είναι αναγκαία για την πραγματοποίηση των δραστηριοτήτων κοινής ωφελείας της TV 2/DANMARK A/S κατ' εφαρμογήν του άρθρου 86, παράγραφος 2, ΕΚ και ως εκ τούτου το άρθρο 87, παράγραφος 1, ΕΚ ισχύει απεριορίστως σε σχέση με τη συμπεριφορά της TV 2/DANMARK A/S στις αγορές εμπορικού χαρακτήρα,
            
         
               —
            
            
               η Επιτροπή εκτίμησε μόνον αν ενδεχόμενη υπεραντιστάθμιση εκ μέρους του Δημοσίου (η άμεση κάθετη και απαγορευθείσα κρατική ενίσχυση) εφαρμόσθηκε για να ενισχυθούν οι εμπορικές δραστηριότητες και όχι αν ο εκ μέρους του Δημοσίου συμψηφισμός (η άμεση κάθετη και εγκριθείσα ενίσχυση) εφαρμόσθηκε για να επιτευχθεί οικονομικό πλεονέκτημα εντός του πλαισίου εμπορικών δραστηριοτήτων, το οποίο συνιστά στρέβλωση του ανταγωνισμού,
            
         
               —
            
            
               το εφαρμοσθέν από την Επιτροπή τεστ «stand alone» δεν μπορεί να εφαρμοσθεί εν προκειμένω, διότι στηρίζεται σε μια σύγκριση των εξόδων των ανταγωνιστών της TV 2/DANMARK A/S (αντί των ιδίων εξόδων της TV 2/DANMARK A/S) με τα έσοδα της TV 2/DANMARK A/S από τις εμπορικές της δραστηριότητες και επομένως αγνοεί ενδεχόμενες διαφορές από απόψεως αποδοτικότητας, με τη συνέπεια ότι η μέθοδος αυτή δεν αποκαλύπτει πλήρως κατά πόσον μέσω σταυροειδούς επιδοτήσεως επιτεύχθηκε οικονομικό πλεονέκτημα από τις εμπορικές δραστηριότητες της TV 2/DANMARK A/S που στρεβλώνει τον ανταγωνισμό,
            
         
               —
            
            
               το τεστ τιμών της Επιτροπής δεν μπορεί να εφαρμοσθεί εν προκειμένω.